Värske annus koroonafolkloori – Propastop
23.03.2020
Propastop vaatas nädalavahetusel üle mõned populaarsemad avalikumad internetifoorumid, kus koroonapuhangu teemal arutletakse. Panime kokku väikese valiku seal levivatest teooriatest, müütidest, arvamustest ja kuulujuttudest, mille tõesus tundub kahtlane.
Miks Propastop seda teeb? Usume, et teadlikkus kahtlastest teooriatest annab blogi lugejatele omalaadse immuunsuse. Loodame, et selline lühiülevaade võimaldab kahtlased koroonanarratiivid ka teistes vestlustes ära tunda, ehk aitab see kuulujuttude levikut piirata.
Pane tähele, et Propastop ei väida, nagu oleks kõik siintoodud väited tingimata alusetud kuulujutud. Võib juhtuda, et mõni neist osutub osaliselt tõeks. Foorumites ei pakuta nendele arvamustele  küll ühtegi tõestust ega põhjendust.
Millest siis rahvas kirjutab?
Teated olukorra kohta Eestis
Võrumaa on lukus. (19.03, Perekool)
Rakveres ei ole e-poode ja toitu koju tellida ei saa. (19.03. Perekool)
Valitsus ja terviseamet ütlevad, et testida ei ole rohkem mõtet. (19.03. Perekool)
Eriolukord saab kohe, märtsi lõpuks läbi. (19.03. Perekool)
Viimsi valla elanikke testitakse, sest seal elavad paremat sorti inimesed. (20.03. Perekool)
Perearstid annavad haiguslehte vaid sümptomite kadumiseni, misjärel tuleb kohe tööle tagasi minna. (21.03, Perekool, nimetu)
Eestit ootab kohe sama suur surmade arv kui Itaalias ja noorte inimeste haigestumine nagu Norras. (20.03. Perekool)
Teooria, et viirus võis levima hakata Itaalia-Eesti korvpalli valikmängult juba 23. veebruaril Tallinnas. (22.03. Soccernet)
Vandenõuteooriad info varjamise kohta Eestis
Valitsusel pole raha testide tegemiseks, seda varjatakse aga propagandaga, et testida pole vaja. (20.03. Perekool)
Valitsus soovib vähese testimisega näidata koroonaohtu ja nakatunute arvu väiksemana. (19.03, 20.03. Perekool). See on põhjus ka Kuressaare testimispunkti mitteavamisele. (21.03. Perekool)
Reservis on tegelikult palju kaitsevahendeid, neid aga ei kasutata. (20.03. Soccernet)
Tuttava arsti sõnul varjatakse intensiivravis olevate koroonahaigete arvu. (21.03. Soccernet)
Arstide soovitusi masstestimiseks ignoreeritakse. (20.03. Perekool)
Kriitilises seisus on 38-aastane mees, ametlik statistika varjab seda. (21.03. Perekool)
Usaldamatus valituse ja tervisameti suhtes
Pettumine riigis, sest kõik soovijad ei saa testida. Inimestest ei hoolita. (19.03. Perekool)
Valitsus vassib, info on vastukäiv ja ei vasta tegelikkusele. (20.03. militaar.net)
Valitsus ja terviseamet valetavad, neid ei saa usaldada. (20.03. Soccernet)
Eesti valitsus ei pinguta testide ja kaitsevarustuse tellimisel. (20.03. Soccernet)
Teated karantiini massilisest rikkumisest
Tallinnas ei jälgita karantiini, ostukeskused on inimesi täis, liiguvad lastega pered, käitutakse hoolimatult teiste külastajate suhtes. (20.03. ja 22.03. Perekool)
Viljandis on poed ja tänavad rahvast täis, köhitakse teistele näkku. (20.03. Perekool) Viljandis lubatakse ka sünnitusele koos tugiisikuga, kuigi mujal on see keelatud. (20.03. Perekool)
Teatatakse inimestest, kes peaks olema karantiinis, aga liiguvad väljas. (20.03. Perekool)
Eestis liigub ringi palju turiste, kes ei jälgi karantiini. (21.03. Perekool)
Covidioodid – termin inimeste kohta, kes ei hooli karantiinist (22.03. Perekool)
Olukorrast välismaal
Hiina vaikib maha miljonid nakatunud ja sajad tuhanded surmad. (19.03. Perekool)
Koroonasurmade arv on suur, sest kõik surmad kirjutatakse selle viiruse arvele. (20.03. Soccernet)
Lõuna-Ameerikas tulistab politsei  liikumiskeeldu rikkuvaid inimesi. (20.03. Perekool)
Eestis välismaa kohta liikuv info on moonutatud ja pärit ebausaldusväärsetest allikatest. (20.03. Perekool)
Vene propagandakanalile RT viidates teatatakse, et ELis pettunud Itaalia plaanib pärast pandeemia lõppu liidust lahkuda. (22.03. Soccernet)
Teooriaid viiruse päritolu ja leviku kohta
Koroonaviiruse on loonud jumal inimeste karistamiseks. (19.03, Perekool)
Koroonaviirus on loodud biorelv. (19.03, Perekool)
Inimesed on ise süüdi nakatumises, oma immuunsüsteemi oleks tulnud aastaid enne tugevdada.(21.03. Perekool)
Pildid: Viruse graffiti Londonis. Foto: duncan c/Flickr/CC; kuvatõmmis